
Către
BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra propunerii legislative privind obligativitatea Consiliului General al Municipiului Bucureşti cât şi a consiliilor locale de a înfiinţa pieţe agroalimentare sociale la un număr de cel mult        20 000 de locuitori, trimisă comisiei pentru examinare pe fond, cu adresa nr.Pl.x.63 din 11 februarie 2009.
VICEPREŞEDINTE,
MIRCEA DUŞA
Comisia pentru administraţie publică, amenajarea teritoriului şi echilibru ecologic
Telefon: 414-1125, 414-1126; Fax: 314.69.34; e-mail: cp06@cdep.ro

Parlamentul României

Camera Deputaţilor
COMISIA PENTRU ADMINISTRAŢIE PUBLICĂ, 

AMENJAREA TERITORIULUI ŞI CHILIBRU ECOLOGIC

           Nr.    26/215

R A P O R T 
asupra propunerii legislative privind obligativitatea Consiliului General al Municipiului Bucureşti cât şi a consiliilor locale de a înfiinţa pieţe agroalimentare sociale la un număr de cel mult 20 000 de locuitori

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. Pl.x. 63 din 11 februarie 2009, cu dezbaterea pe fond în procedură obişnuită, a propunerii legislative privind obligativitatea Consiliului General al Municipiului Bucureşti cât şi a consiliilor locale de a înfiinţa pieţe agroalimentare sociale la un număr de cel mult 20 000 de locuitori.
La întocmirea prezentului raport Comisia a avut în vedere:

· avizul favorabil al Consiliului Legislativ (NR.667/04.06.2008)
· avizul favorabil al Comisiei juridice, de disciplină şi imunităţi (nr.Plx63/25.02.2009)
· avizul negativ al Comisiei pentru buget, finanţe şi bănci (nr.22/86/5.03.2009)
· punctul de vedere negativ al Guvernului (nr.22/86/5.03.2009)

Propunerea legislativă are ca obiect de reglementare instituirea obligativităţii Consiliului General al Municipiului Bucureşti, cât şi Consiliilor locale de a înfiinţa o piaţă agroalimentară socială la un număr de cel mult     20 000 de locuitori. Termenul de înfiinţare a acestor pieţe agroalimentare sociale este de 31 decembrie 2010.
Comisia propune Plenului Camerei Deputaţilor respingerea propunerii legislative din următoarele considerente: înfiinţarea pieţelor agroalimentare sociale constituie o activitate specifică serviciilor de administrare a domeniului public şi privat, servicii care se organizează şi funcţionează conform dispoziţiilor Ordonanţei Guvernului nr.71/2002 privind organizarea şi funcţionarea serviciilor publice de administrare a domeniului public şi privat de interes local, cu modificările şi completările ulterioare şi ale Legii administraţiei publice locale nr.215/2001, republicată, cu modificările şi completările ulterioare, cu respectarea principiului autonomiei locale. Astfel, nu se justifică instituirea unei obligativităţi de înfiinţare a pieţelor agroalimentare sociale în sarcina Consiliului General al Municipiului Bucureşti şi a consiliilor locale din ţară, care au ca atribuţie administrarea domeniului public şi domeniului privat al comunei sau oraşului, ci ar trebui lăsat la latitudinea acestora necesitatea acestei înfiinţări a pieţelor agroalimentare sociale.

Întrucât aplicarea soluţiei propuse implică suportarea unor cheltuieli suplimentare de către consiliile locale, trebuie să fie menţionate mijloacele necesare pentru acoperirea creşterii cheltuielilor potrivit prevederilor art.15 alin.(1) din Legea nr.500/2002 privind finanţele publice, cu modificările ulterioare.

De asemenea, potrivit art.138 alin.(5) din Constituţia României, republicată, „nici o cheltuială bugetară nu poate fi aprobată fără stabilirea sursei de finanţare”. 

Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată.
La dezbaterile care au avut loc în şedinţa comisiei din 11 martie 2009 au participat, în conformitate cu prevederile art.54 şi 55 din Regulamentul Camerei Deputaţilor, republicat:

· Liviu Grădinaru – director, Ministerul Administraţiei şi Internelor;
· Marin Pătuleanu – consilier, Ministerul Administraţiei şi Internelor;

· Florin Baba – consilier juridic, Ministerul Administraţiei şi Internelor.
La lucrările comisiei au fost prezenţi 28 deputaţi, din totalul de 31 membri ai comisiei.
Raportul de respingere al comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 4 februarie 2009.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat.

